### NN 14/2016 (12.2.2016.), Pravilnik o izmjenama i dopunama Pravilnika o visini pristojbi i naknada za službene kontrole

14 12.02.2016 Pravilnik o izmjenama i dopunama Pravilnika o visini pristojbi i naknada za službene kontrole

MINISTARSTVO POLJOPRIVREDE

385

Na temelju članka 25. stavka 6. Zakona o službenim kontrolama koje se provode sukladno propisima o hrani, hrani za životinje, o zdravlju i dobrobiti životinja (»Narodne novine«, br. 81/13, 14/14 i 56/15) te članka 62. stavka 8. i članka 132. stavka 4. Zakona o veterinarstvu (»Narodne novine«, br. 82/13 i 148/13), ministar poljoprivrede donosi

PRAVILNIK

O IZMJENAMA I DOPUNAMA PRAVILNIKA O VISINI PRISTOJBI I NAKNADA ZA SLUŽBENE KONTROLE

Članak 1.

U cijelom tekstu Pravilnika o visini pristojbi i naknada za službene kontrole (»Narodne novine«, broj 84/15) riječi: »za svaku započetu tonu« zamjenjuju se riječima: »po količini ulazne sirovine«.

Članak 2.

U Pravilniku o visini pristojbi i naknada za službene kontrole (»Narodne novine«, broj 84/15), u članku 2. iza točke 20. dodaje se točka 21. koja glasi:

»21. Putni troškovi – trošak prijevoza automobilom i svi ostali troškovi od radnog mjesta do mjesta gdje se obavljaju službene kontrole i natrag (trajekt, mostarina, cestarina)«.

Članak 3.

U članku 5. stavku 1) točke b) i c) mijenjaju se i glase:

»b) za objekte iz članka 4. stavak 1. od točke 2. do točke 6. ovoga Pravilnika, najkasnije 24 sata po dopremi u objekt, upisati podatke o primitku ulazne količine sirovine/hrane životinjskog podrijetla iz objekata koji nisu na području Republike Hrvatske, odnosno upisati podatke o primitku ulazne količine sirovine/hrane životinjskog podrijetla upućene iz objekta iz članka 4. stavak 1. ovoga Pravilnika«,

»c) za objekte iz članka 4. stavka 2. ovoga Pravilnika, najkasnije 24 sata po dopremi u objekt, upisati podatke o primitku ulazne količine sirovine za proizvodnju/gotove hrane za životinje iz objekata koji nisu na području Republike Hrvatske, odnosno upisati podatke o primitku ulazne količine sirovine za proizvodnju/gotove hrane za životinje upućene iz objekta iz članka 4. stavak 2. ovoga Pravilnika.«.

U članku 5. stavku 1) iza točke d) dodaje se točka e) i glasi:

»e) obavezna polja za upis u aplikaciji su podaci o količinama hrane/sirovine životinjskog podrijetla odnosno hrane za životinje i podaci (oznaka) o dokumentima koji prate pošiljku.«.

Članak 4.

U članku 9. stavci 2) i 3) brišu se.

Članak 5.

U članku 12. stavci 4) i 5) brišu se.

Članak 6.

U članku 15. stavku 1) točki a) iza riječi »svježeg ili zamrznutog mesa« dodaje se riječ »(skladištenje)«.

U članku 15. stavak 3) briše se.

Članak 7.

U članku 19. stavak 3) mijenja se i glasi:

»Visina pristojbe za utrošeno vrijeme pri obavljanju veterinarskog pregleda pošiljke živih životinja koji prethodi izdavanju certifikata iz stavka 1. ovoga članka ili kada se u skladu s veterinarskim propisima zahtijeva obavljanje potpunog veterinarskog pregleda pošiljke živih životinja na mjestu odredišta iz stavka 2. ovoga članka, osim životinja dopremljenih u klaonicu, iznosi 150,00 kn po satu stvarno utrošenog vremena.«.

Članak 8.

U članku 23. stavak 1) iza riječi: »članka 5. ovoga Pravilnika« dodaju se riječi: »koji su odobreni od strane veterinarskog inspektora.«.

Članak 9.

U članku 25. iza stavka 3) dodaje se stavak 4) i glasi:

» 4) Ukoliko ovlašteni veterinar kontrolnog tijela tijekom obavljanja ante mortem i post mortem pregleda u objektu utvrdi nesukladnost, obvezan je najkasnije u roku od 24 sata od obavljanja ante mortem i post mortem pregleda, nadležnom veterinarskom inspektoru, pisanim putem, telefaksom ili elektroničkim putem, dostaviti primjerak preslike zapisnika.«.

Članak10.

U članku 26. stavku 2) točki e) iza riječi: »troškove prijevoza« dodaje se riječ »automobilom«, te iza riječi »po kilometru« dodaju se riječi »a ostali putni troškovi u visini ostvarenih troškova«.

U članku 26. stavku 3) točki b) i c) iza riječi: »Pravilnika« dodaju se riječi: »uz dostavu preslike računa«.

Članak 11.

U članku 31. stavak 2) mijenja se i glasi:

»2) Ukoliko ovlašteni veterinar kontrolnog tijela pri provođenju službene kontrole u objektu utvrdi nesukladnost, obvezan je najkasnije u roku od 24 sata od obavljene službene kontrole, nadležnom veterinarskom inspektoru, pisanim putem, telefaksom ili elektroničkim putem, dostaviti primjerak preslike zapisnika.«.

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/13-01/109
Urbroj: 525-10/0589-15-29
Zagreb, 21. siječnja 2016.

Ministar
prof. dr. sc. Davor Romić, v. r.